<classify> Na Swaleh Mawele. Hivi unautazama kwa makini uso wa Emmanuel Okwi hivi sasa?. Emmanuel Okwi, miongoni mwa wanadamu wachache waliojijengea pepo yao ndogo pale mitaa ya Msimbazi Kariakoo. Aliimbwa, alitukuzwa, alisifiwa, na alizikomba noti za mashabiki wa Simba Sc vile alivyojisikia, kipi alikihitaji na akanyimwa pale Msimbazi?. Ni kipindi cha miaka isiyopungua sita huko nyuma.Okwi alikuwa ni lulu machoni mwao, alisababisha wamfatilie yeye zaidi kuliko wachezaji wengine. Katika uso uliokunjama, spidi ya kukimbia na mpira na kufunga, uwezo mkubwa wa kupiga mipira ya adhabu.Okwi aliifanya Simba itishe kama njaa kwenye macho ya wapinzani. Unalikumbuka lile goli aliloifunga Es Setif kule Algeria?.Yule ndio Emmanuel Okwi, mwanadamu alieweza kuibeba Simba mgongoni mwake na kuipeleka katika nchi ya ahadi. Kipi kibaya kumuhusu Okwi ungeweza kukiongea mbele ya shabiki wa Simba na akakuelewa?.Ulibahatika kuwaona wanazi wa Simba kipindi kile?. Walikuwa tayari kumsitili Okwi kwa miamvuli ya fedha wakati wao wakipigwa na mvua.Hayo ndio yalikuwa maisha yao ya kila iitwayo leo. Waliugua homa pale ambapo Okwi alikosekana.Hakuna taarifa mbaya iliyowaumiza kipindi kile kama ambapo wangesikia kuwa Okwi atakwenda kuukosa mchezo unaofata. Walitetemeka kwa woga, miili iliingia baridi, midomo ikapata ganzi na nyuso ziligubikwa na sonono.Walitia huruma kuwatazama. Okwi aliweza kuifanya Simba vile alivyotaka, aliweza kuchelewa kambini, kuondoka nchini bila ya ruhusa ya viongozi.Nani angethubutu kumgusa?. Aliishi mfano wa mtoto pekee wa kifalme mwenye mabavu ya utawala. Masaa, siku, miezi, miaka imekatika.Umewaona mashabiki wa Simba na Okwi wao hivi sasa?.Inastaajabisha kwa kiasi chake. Mambo yamebadilika, ufalme wa Okwi umeporomoka mithili ya mawe yadondokayo kutoka kwenye majabali.Haimbwi tena kama zamani. Yale mapenzi ambayo Okwi alikuwa akionyeshwa yamepungua kwa kiasi kikubwa, ule ufalme wake pale mitaa ya Msimbazi hauna nguvu tena.Hayo ndio maisha yake ya siku hizi. Nani atajali kama Okwi atakosa mechi ya ligi kuu?.Katika timu yenye Kagere, Bocco na Chama? kipi kitakachokupa shaka kama atakwenda kuukosa mchezo?. Utazame uso wa Okwi hivi sasa uuone ulivyogubikwa na sonono.Hafurahii tena maisha ya Simba. Binafsi yake anaamini kuwa anaishi tofauti na maisha aliyoyazoea, maisha yale ambayo aliwahi kuyaisha katika kipindi cha miaka sita iliyopita. Maskini Emmanuel Okwi!Si mfalme tena, haimbwi kama zamani.Yale mahaba kwa mashabiki yamepungua kwa kiasi kikubwa. Uwepo wa wachezaji wengi wenye uwezo mkubwa umekuja kuuzima utawala wa Emmanuel Okwi aliuosimika katika maisha ya siku za nyuma pale Simba.  <topic>: MICHEZO 